b'\n_START_ARTICLE_\nAnica in Jakob\n_START_PARAGRAPH_\nAnica in Jakob sta glavna literarna junaka desetih knjig iz zbirke Anica, ki jo je napisala Desa Muck. Pisateljica pi\xc5\xa1e predvsem za mladino, v svojih delih (zbirka Blazno resno o, Sama doma, H\xc4\x8di lune idr.) pa spretno povezuje napetost, humor in probleme odra\xc5\xa1\xc4\x8danja, ki se najbolj ka\xc5\xbeejo v odnosu do odraslih._NEWLINE_Celotno zbirko Anica je ilustrirala Ana Ko\xc5\xa1ir.\n_START_SECTION_\nZbirka Anica in njen nastanek\n_START_PARAGRAPH_\nAndrej Ilc, tedanji urednik za otro\xc5\xa1ko in mladinsko knji\xc5\xbeevnost pri Mladinski knjigi, je Desi Muck predlagal, naj napi\xc5\xa1e serijo zgodb za otroke, v katerih nastopa glavna junakinja, ki pa ni ne \xc5\xbeival ne rastlina, temve\xc4\x8d oseba. Pisateljica je \xc5\xbeelela napisati zgodbo za otroke, ki je pripeta na realna tla, pri \xc4\x8demer se je zgledovala po zgodbah Ele Peroci. Ime je junakinja dobila po Desini babici Anici, najbolj\xc5\xa1i prijatelj Anice Jakob pa po nikdar rojenem Desinem sinu. Po zbirki so v okviru Otro\xc5\xa1kega in mladinskega programa Televizije Slovenija posneli nanizanko.'